**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 22.09.2018, ora 08.00 – 23.09.2018, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 23.09.2018, ora 7.00**

**RÂURI**

**Debitele au fost** **relativ staţionare**, exceptând cursul superior al Prutului, unde au fost în scădere.

Creșteri izolate de debite, ca urmare a precipitațiilor căzute în interval s-au produs pe unele râuri din nord-vestul țării.

Debitele se situează la valori cuprinse între 30-90% din mediile multianuale lunare, mai mari (în jurul și peste normalele lunare) pe râurile din bazinele hidrografice: Bârzava, Vedea, Prahova, Moldova, pe cursul superior al Trotuşului, pe cursurile mijlocii ale Siretului şi Prutului, pe cursul inferior al Mureşului, pe unii afluenţi ai Oltului mijlociu şi inferior şi pe unele râuri din Dobrogea și mai mici (10-30% din mediile multianuale lunare) în bazinele hidrografice Lăpuș, Moraviţa şi Bârlad.

**Nivelurile** pe râuri la staţiile hidrometrice **se situează sub** **COTELE DE ATENŢIE**.

**Debitele vor fi relativ staţionare**, exceptând cursul superior al Prutului, unde vor fi în scădere.

Sunt posibile scurgeri pe versanţi, torenţi, pâraie şi creşteri de niveluri şi debite pe râurile din zonele de deal şi de munte din nordul, vestul şi centrul ţării ca urmare a precipitaţiilor sub formă de aversă prognozate.

**Nivelurile** pe râuri la staţiile hidrometrice **se vor situa sub** **COTELE DE ATENŢIE**.

**DUNĂRE**

**Debitul la intrarea în ţară** (secţiunea Baziaş) în intervalul 22-23.09.2018 **a fost staţionar, având valoarea de 2400 m3/s**, sub media multianuală a lunii **septembrie (3800 m3/s).**

În aval de Porţile de Fier debitele au fost în scădere.

**Debitul la intrarea în ţară** (secţiunea Baziaş) **va fi** **în scădere (2300 m3/s).**

În aval de Porţile de Fier debitele vor fi în scădere, exceptând sectorul Gruia – Bechet, unde vor fi staționare.

**2.** **Situaţia meteorologică în intervalul 22.09.2018, ora 08.00 –23.09.2018, ora 06.00**

**În ţară,** deși temperaturile au marcat o scădere în regiunile vestice și nord-vestice, vremea s-a menținut mult mai caldă decât în mod obișnuit, în special în sud, centru și est. Astfel, au fost valori termice maxime cuprinse între 23 de grade la Șiria, Joseni, Chișineu-Criș și Cluj-Napoca și 31 de grade la Fetești, Slobozia, Călărași, Cernavodă, Bechet, Calafat, Hârșova, Giurgiu, Medgidia, Caracal, Zimnicea, Vaslui, Focșani, Adamclisi, Alexandria și Turnu Măgurele. Cerul a fost variabil, cu înnorări temporare ziua în interiorul arcului carpatic, iar noaptea și în restul țării. Au căzut ploi slabe, ce au avut și caracter de aversă în Crișana-unde izolat s-au semnalat și descărcări electrice, Maramureș și nordul Transilvaniei, iar în partea a doua a intervalului local în Moldova și în restul Transilvaniei. Vântul a prezentat temporar intensificări, cu excepția regiunilor sudice, unde a fost slab și moderat. Pe arii restrânse, dimineața, ceața a fost prezentă în Dobrogea și în depresiunile intramontane. La ora 06.00 erau temperaturi cuprinse între 9 grade la Darabani, Rădăuți și Ocna Șugatag și 19 grade la Pătârlagele, Constanța-dig, Zimnicea, Turnu Măgurele și Alexandria.

**Observaţie:** începând de ieri, de la ora 06.00, au fost în vigoare 4 atenționări pentru fenomene meteorologice periculoase imediate, câte una emisă de către SRPV Constanța, SRPV Sibiu, SRPV Bacău și SRPV Timișoara.

**La Bucureşti,** vremea a fost frumoasă și mult mai caldă decât în mod normal. Cerul a fost mai mult senin ziua, iar noaptea a prezentat înnorări temporare. Vântul a suflat slab până la moderat, iar temperatura maximă a urcat până la 30 de grade. La ora 06 se înregistrau 16 grade.

**3. Prognoza meteorologică în intervalul 23.09.2018, ora 08.00 –24.09.2018, ora 08.00**

**În ţară, valorile termice diurne vor marca o scădere și în regiunile sudice, estice și centrale, astfel încât se vor situa în jurul celor caracteristice perioadei în cea mai mare parte a teritoriului.** Ziua cerul va fi variabil, cu unele înnorări și doar izolat ploi slabe, iar vântul va sufla slab și moderat. **Noaptea, în vestul, centrul și nordul teritoriului cerul va avea înnorări accentuate, se vor semnala averse, descărcări electrice și intensificări ale vântului, cu rafale de 60...70 km/h, iar pe crestele montane peste 80...90 km/h. Cantitățile de apă vor depăși izolat 15...20 l/mp.** În restul teritoriului cerul va fi variabil, probabilitatea de ploaie redusă, iar vântul va avea intensificări, la cote mai reduse, în Moldova și în Dobrogea. Temperaturile maxime se vor situa, în general, între 18 și 28 de grade, iar cele minime vor fi cuprinse între 6 și 16 grade, mai coborâte în depresiunile din estul Transilvaniei și ușor mai ridicate pe litoral.

**La Bucureşti,** valorile termice diurne vor marca o scădere semnificativă față de intervalul anterior. Cerul va fi variabil, cu unele înnorări ziua, iar vântul va sufla moderat. Temperatura maximă se va situa în jurul valorii de 24 de grade, iar cea minimă va fi de 10...12 grade.

***II. CALITATEA APELOR***

**Pe Marea Neagră**

**G.N.M.-C.J. Constanţa** informează telefonic că în data de 22.09.2018 a fost semnalată prezenţa unei pete de produs petrolier la suprafaţa apei mării în zona plajei "3 Papuci" din municipiul Constanţa. Se va reveni cu informaţii.

Pe râurile interioare și pe fluviul Dunăreanuau fost semnalate evenimente deosebite.

***III. CALITATEA MEDIULUI***

1. **În domeniul aerului**

Nuau fost semnalate evenimente deosebite.

**2. În domeniul solului şi vegetaţiei**

**G.N.M.-C.J. Constanţa** informează despre producerea la data de 22.09.2018 a patru incendii:

-la ora 11.00, o persoană fizică (Oprișan Ionel) a incendiat deșeuri menajere, provenite din construcţii și medicale-seringi) pe strada Canalului din orașul Cernavodă, suprafaţa afectată-cca 20 mp, incendiul s-a stins de la sine, Poliţia Locală Cernavodă investighează cazul pentru identificarea proprietarului terenului și a generatorului deșeurilor medicale;

-la ora 12.41, s-a produs un incendiu de vegetaţie uscată pe un teren viran din localitatea Dunăreni, pe strada Principală, nr. 121, suprafaţa afectată - 200 mp, stins de către persoana care a apelat echipajele de pompieri;

-la ora 14.19, s-a produs un incendiu de vegetaţie uscată pe strada Ozanei din orașul Hârșova, suprafaţa afectată-cca 3,5 ha, stins de către echipajele I.S.U. Constanţa la ora 15.35;

-la ora 17:00, s-a produs un incendiu de vegetaţie uscată în localitatea Năvodari, pe strada Apusului.

**3. În domeniul supravegherii radioactivităţii mediului**

Menționăm că pentru factorii de mediu urmăriți nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.